和沖卿晚秋過金明池
作者：韓維
朝代：宋

paragraphs: 聞君西郊行，正值秋風晚。
清霜卷枯荷，碧玉瑩池面。
浮空結脩梁，涌波抗華殿。
雲烟渺凈色，覽望一蕭散。
緬思暮春際，都人盛嬉燕。
連帷錯繡綺，方車騖金鈿。
填填鼓鐘響，耳目厭譁眩。
乃令塵囂辭，而有清曠戀。
達人冥至理，喧寂無異觀。
偶然秉化往，何適非汗漫。
吾知禦寇游，所樂在觀變。